label_title: 93. Oscar-gála
label_desc: A 93. Oscar-gálát az Amerikai Filmművészetek és Filmtudományok Akadémiája 2021-ben rendezte meg a 2020-ban bemutatott filmek díjazására. Eredetileg február 28-án tervezték megtartani a díjátadót, de a globális Covid19-pandémia miatt elhalasztották április 25-re. Az akadémia több változtatást is bevezetett a 2021-es díjátadóra. A járvány miatt ideiglenesen olyan filmek is nevezhetők voltak, melyeket kizárólag streaming platformokon mutattak be, a mozik zárva tartásának ideje alatt. További fontos változás, hogy a legjobb hangvágás és hangkeverés kategóriáit ezentúl legjobb hang elnevezéssel összevonják egy kategóriába. A legjobb nemzetközi játékfilmre az akadémia minden tagja szavazhat. A legjobb eredeti filmzene jelölésének szabályai is változtak: csak olyan film jelölhető, ahol a zene legalább 60%-a eredeti alkotás. A dokumentumfilmek esetén is történt módosítás: ezentúl minden olyan film nevezhető, melyet egynél több, kvalifikáló filmfesztiválon bemutattak.